text: Berga destina més de 97.000 euros del pressupost a la residència per cobrir el dèficit que genera el servei | NacióBerguedà
  per Roger Simon , 1 d'abril de 2021 a les 21:55 |
  Residència Sant Bernabé | Laura Masnou (arxiu)
  L'Ajuntament de Berga destinarà 97.637,65 euros del pressupost a la Residència Sant Bernabé per cobrir el dèficit anual que genera el servei. Aquest import correspon al valor del dèficit quantificat en l'últim excercici liquidat (2019).
  El traspàs de l'hospital a la Generalitat de Catalunya i l'autonomia de la residència municipal fa que el dèficit sigui assumit pel consistori i que la injecció provingui dels pressupostos generals de l'Ajuntament de Berga. Aquests més de 97.000 euros estaven destinats, en un principi, a la partida de treballs realitzats per empreses externes d'aquest 2021.El traspàs de diners ha estat aprovat al ple d'abril amb els vots favorables de la CUP, ERC i Junts i amb l'abstenció del PSC.
  Des de Junts per Berga han destacat que hi ha votat a favor "perquè estem parlant de persones vulnerables" i creuen que és necessari una radiografia financera real". A més, el regidor Cesc Torrents, ha demanat reunir-se amb tots els partits i parlar del futur de la residència.
  Per la seva banda, Abel García, regidor del PSC, no veu clar "que l'empresa Sumar ens digui a nosaltres quina és la realitat econòmica de la residència". A més, ha reclamat la realització d'un ple extraordinari per tractar la gestió de la Residència, juntament amb tots els grups.
  Política, dèficit, residència, pressupost, PSC, Junts per Berga, ERC, CUP, Ajuntament de Berga, ple municipal